Source: https://e-justice.europa.eu/content_member_state_case_law-13-lv-hu.do?idTaxonomy=13&idCountry=lv&plang=hu&init=true&member=1&removebanner=true
Timestamp: 2020-01-26 21:51:22
Document Index: 10039215

Matched Legal Cases: ['Bíróság ', 'bíróság ', 'Bíróság ', 'Bíróság ', 'Bíróság ', 'Bíróság ', 'bíróság ', 'bíróság ', 'bíróság ', 'Bíróság ']

Tagállami ítélkezési gyakorlat - Lettország
Ez a rész Lettország ítélkezési gyakorlatáról ad tájékoztatást.
Az ítélkezési gyakorlat adatbázisa szerves részét képezi a nemzeti bírósági portálnak (Latvijas Tiesu portāls). A Legfelsőbb Bíróság ítéleteit tartalmazza jogterületenként.
2007. január 1-jétől a lettországi közigazgatási bíróságok valamennyi ítéletét online közzéteszik a nemzeti bírósági portálon.
Emellett valamennyi bíróság polgári és büntetőügyekben hozott ítéleteinek válogatását is közzéteszik (különösen azokat, amelyek közérdeklődésre tarthatnak számot). A közzététel helye a nemzeti bírósági portál. A Legfelsőbb Bíróság ítéletei elérhetőek a Legfelsőbb Bíróság honlapján is.
Az ítéletek felépítése/címek
Az ítélkezési gyakorlat adatbázisa
Ügyszám (Lietas numurs)
Az ügy típusa (Lietas veids)
Nyilvántartás megnyitása (Atvērt kartīti)
Polgári ügyek (Civillietas)
1. Összefoglaló címe (Tēzes virsraksts):
2. (Az ítélet lényege) (Galvenā tēze)
3. (További jogi információk) (Papildu tiesiskā informācija)
Kattintson az „Atvērt kartīti” szövegre, hogy hozzáférjen a bírósági ügyek nyilvántartásához, amely két részből áll: alapvető információk és kiegészítő információk. Kiegészítő információk például az alábbiak:
az ítélet összefoglalójának címe;
az ítélet lényege (általában 2-3 gondolat);
információk az ítélet alapjául szolgáló jogi aktusokról, jogi alapelvekről, ítélkezési gyakorlatról és jogi szakirodalomról;
az ítélet összefoglalása.
Az ítéletek az ítélkezési gyakorlat adatbázisában a nemzeti bíróságok portálján, HTML-formátumban elérhetőek.
A nemzeti bírósági portálon közzétett ítéletek PDF- vagy DOC-formátumban elérhetőek.
A Legfelsőbb Bíróság ítéleteihez az ítélkezési gyakorlat adatbázisában és a Legfelsőbb Bíróság weboldalán lehet hozzáférni.
A rendes bíróságok ítéleteihez a nemzeti bírósági portálon lehet hozzáférni.
A további eljárásokkal kapcsolatos információkhoz a nemzeti bírósági portálon, az „Eljárások állása” funkció használatával lehet hozzáférni (Tiesvedības gaita), az „E-szolgáltatások” (E-pakalpojumi) szakaszban.
Az ügyszám megadásával elérhetővé válnak a következő információk: az érintett bíróság, a kijelölt bíró, a tárgyalások időpontjai, a beérkezett jogorvoslati kérelmek, a jogorvoslatok eredménye, és a határozatok esetleges hatályon kívül helyezése.
Ha egy ügyben nyilvános tárgyalást tartanak, a bíróság ítélete (amely a bevezető részből, tényállásból, indokolásból és rendelkező részből áll) meghozatalának napján szabadon hozzáférhetővé válik.
Ha a bíróság nem hirdeti ki az ítéletet (ha például egy ügyet kizárólag írásbeli eljárásban bírálnak el), a határozat a kézhezvétel napjától minősül nyilvánosan hozzáférhetőnek.
Ha az ügyben zárt tárgyalást tartanak, viszont a bíróság ítéletének bevezető és rendelkező részét nyilvánosan kihirdetik, akkor az ítélet érintett részei szabadon hozzáférhetővé válnak, és közzétehetők.
A (2009. február 10-én elfogadott és 2009. február 18-án hatályba lépett) 123. Kormányrendelet értelmében az ítélet közzététele előtt a természetes személyek bizonyos adatait törölni kell, és megfelelő jelzéssel kell helyettesíteni:
az adott személy vezeték- és keresztnevét azok kezdőbetűivel helyettesítik;
az adott személy személyi azonosító számát a „személyi azonosító szám” szóval helyettesítik;
a személy lakcímét a „lakcím” szóval helyettesítik;
a személy ingatlanának címét a „cím” szóval helyettesítik;
az ingatlan-nyilvántartási helyrajzi számot az „ingatlan-nyilvántartási helyrajzi szám” szóval helyettesítik;
a jármű rendszámát pedig a „rendszám” szóval helyettesítik.
A bírók, ügyészek, ügyvédek, közjegyzők és bírósági végrehajtók ítéletekben szereplő adatait közzé kell tenni.
A közzéteendő – legfontosabb és legújabb – ítéleteket és határozatokat a Legfelsőbb Bíróság ítélkezési gyakorlattal foglalkozó osztálya választja ki.
Utolsó frissítés: 28/05/2015